הוועדה המיוחדת לפניות הציבור, כנסת 23, פרוטוקול מספר 17, 2020-08-05 09:46

יעקב טסלר: בוקר טוב לכולם, אני פותח את הישיבה בנושא:

יעקב טסלר: פניות ציבור בנושא: מערכת הגשת בקשות לזכאות לדרגה למעונות יום ומשפחתונים לשנה"ל תשפ"א טרם נפתחה, וחשש ההורים מתשלום מלא בהיעדר דרגה.

יעקב טסלר: קבלת הדירוג נותנת את האפשרות להורים שיש להם ילד אחד ויותר, אז הדרגה יותר עולה, לבוא ושיוכלו לשלוח את הילדים למעון ובעצם שהיציאה לעבודה תהיה משתלמת, שיהיה להם אפשרות לצאת לעבוד ולשלם הרבה פחות, אחרת מה הם עשו בעניין הזה?

יעקב טסלר: קבלת הדירוג הוא מאוד חיוני להורים, אלה ששולחים את ילדיהם למעונות ובמיוחד בשכבות הסוציו-אקונומיות שהם זכאים לסבסוד.

יעקב טסלר: בואו ניתן לצורך העניין דוגמא, משפחה שמשתכרת כ-8,000 שקל בחודש ויש לה שני ילדים במעון.

יעקב טסלר: לאחר הסבסוד הם אמורים לשלם בסביבות 1,500 שקלים.

יעקב טסלר: בלי הסבסוד הסכום הוא כ-4,500 שקלים.

יעקב טסלר: כל שנה המערכת נפתחה בחודש מאי עד לספטמבר, שאז בדרך כלל בין 70% ל-80% בערך יש כבר את התשובות מהפונים שמקבלים את הדירוג.

יעקב טסלר: מה לעשות, לצערי הרב ולדעתי ההורים שמצטרפים לקריאה, השנה, אני עדיין לא יודע מדוע, תיכף נשמע, נפתחה מערכת באוגוסט.

יעקב טסלר: זה לא היה לפני חודש ולא היה לפני חודשיים.

יעקב טסלר: השבוע.

יעקב טסלר: כתוצאה מזה ההורים חוששים שהם לא יקבלו את הדירוג עד לתחילת שנת הלימודים.

יעקב טסלר: להזכירכם, שנת הלימודים זה ב-1 בספטמבר.

יעקב טסלר: היום 5 באוגוסט.

פייגי טבק: הלוח החרדי מתחיל ב-21.8.

יעקב טסלר: תיכף ניתן לכם את רשות הדיבור.

יעקב טסלר: אם כל שנה לקח כמה חודשים עד שדירגו, אני לא רואה, אני אשמח אם מישהו יתקן אותי, אולי אני טועה, שפחות מחודש ימים יקבלו את הדרגה.

יעקב טסלר: בשנה רגילה יש את החששות, וההורים, יש להם את האפשרות לבוא ולממן.

יעקב טסלר: אם אין להם את האפשרות, יש להם את האפשרות לבוא ולפנות לאחרים.

יעקב טסלר: חברים, אנחנו נמצאים היום בתקופה מיוחדת.

יעקב טסלר: במשבר הקורונה לא צריכים לבוא ולהרחיב, כל אחד מרגיש, כל אחד רואה וההורים האלה לא יודעים מה הולך להיות איתם.

יעקב טסלר: יתרה מכך, יש הרבה הורים שנמצאים כרגע בחל"ת.

יעקב טסלר: יש הרבה הורים שעדיין לא מוצאים עבודה, אבל אנחנו לא יכולים לבוא ולהגיד להורים, תשמע, אתה לא יודע מתי תחזור לעבודה, אתה לא יודע אם תמצא עבודה אחרת, אלה שפוטרו.

יעקב טסלר: אם הוא לא ירשום כרגע את הילד למעון, לא יהיה לו מקום ולא תהיה לו אפשרות שאם בעוד שלושה, ארבעה, חמישה חודשים הוא כן חוזר לעבודה או שמצא עבודה אחרת.

יעקב טסלר: מה אנחנו מצפים מההורים האלה?

יעקב טסלר: אין להם את הפריבילגיה, הם לא יכולים לעשות שום דבר אלא להירשם, ומה לעשות, הם יצטרכו לחכות מתי שיישבו בתמ"ת לעבור על כל הנושא של הדרגות, ועד שהם יקבלו את הדירוג שלהם, הם בעצם אמורים לשלם כסף שאין להם.

יעקב טסלר: אם ניקח את הדוגמא כמו שאמרתי קודם, שהם משתכרים 8,000 שקל ואמורים לשלם 4,500 שקל, זה 50% מהשכר.

יעקב טסלר: בואו לא נשכח, יש כאלה כרגע שהם באבטלה כמו שאמרתי, שהם מקבלים 70% מההכנסות שלהם.

יעקב טסלר: מה מצפים?

יעקב טסלר: חבר הכנסת ינון אזולאי, בבקשה.

ינון אזולאי: בוקר טוב לכולם, אדוני היושב-ראש, אני פעם ראשונה נמצא אצלך בדיון, אז לברך אותך בהצלחה ושתהיה קדנציה ארוכה ובריאה.

יעקב טסלר: אמן, תודה.

ינון אזולאי: אני חושב שזו הברכה הכי רלוונטית היום.

יעקב טסלר: בשבילי זו זכות, חבר הכנסת אזולאי, שאתה משתתף בוועדה.

ינון אזולאי: האמת היא, תמיד אני בדיונים על מעונות אז אני אומר גילוי נאות.

ינון אזולאי: אשתי מנהלת מעון, מעון לא שלה אלא שכירה במעון.

ינון אזולאי: יש בני משפחה שיש להם מעון, אז זה גילוי נאות שאני בתחילת דיון כזה אומר אותו, אבל זה לא ממעיט אלא זה רק מגביר יותר את העניין שלי מבחינה הציבורית, שאני מבין אותו מקרוב.

ינון אזולאי: הזכרת את הנושא של הדירוג, שבכל שנה, זה נכון, נפתח במאי והשנה כשלושה חודשים אחרי, כלומר אנחנו נמצאים באוגוסט וזה נפתח באוגוסט.

ינון אזולאי: אנחנו יודעים שגם כשזה נפתח במאי, לא כולם מצליחים לקבל את הדירוג ב-1 בספטמבר, להיכנס עם דירוג.

ינון אזולאי: ברווחה יש את המוקד שאני עדיין גם לא מבין למה במוקד הזה עדיין אנחנו עומדים בכלל על טופסולוגיה ידנית, אז בואו נגיד שיש ציבורים שלנו, למשל הציבור החרדי או ציבור שלא משתמש עם האינטרנט, זה בסדר, אבל אתה יכול להרוג את הביורוקרטיה בזה שקודם כל גם תשים טופס מקוון.

ינון אזולאי: אין את זה עדיין.

ינון אזולאי: אין עדיין טופס מקוון שנמצא ברשת ולכן אני קודם כל אומר, זה חייב להיות על מנת להוריד את זמני ההמתנה, בכלל את כל ה-30 ומשהו טפסים שצריכים למלא.

ינון אזולאי: זה דיון בפני עצמו שכל שנה עולה מחדש וכל שנה זועקים על זה וכל שנה אומרים שישפרו ולא משפרים.

יעקב טסלר: בוא נקווה שהיא השנה האחרונה.

ינון אזולאי: אני מאמין שבעזרת השם אם אתה תעמוד על זה, וכשאתה רוצה, אני מכיר אותך שאתה יודע לעמוד על דבר ולהצליח בו ואני מקווה שבאמת השנה הזאת זה יהיה השנה האחרונה לביורוקרטיה.

ינון אזולאי: עכשיו לגופו של עניין שלשמו התכנסנו.

ינון אזולאי: הדירוג כמו שכבוד היושב-ראש אומר, הוא בעצם בא ונותן סיוע להורים.

ינון אזולאי: אני חושב שזה גם להורים וגם למוסד עצמו כי ברגע שאנחנו יודעים לקראת מה אנחנו הולכים, אז יש תוכנית, יודעים שההורה הזה, זה מה שהוא משלם, אין לנו כל חודש איתו את הסיפור.

ינון אזולאי: הוא יודע מראש מה הוא הולך לשלם, הוא יודע מה הוא הולך להוציא, וכמה זה חשוב בתקופה כזאת שיש המון הורים בחל"ת.

ינון אזולאי: אם אנחנו נסתכל על זה שעכשיו אנחנו נמצאים לפני חגים ונבוא ונבקש מההורים לשלם את הסכום המלא, אז זה דבר שהוא לא נורמלי.

ינון אזולאי: הקריאה הראשונה שצריכה לצאת מפה להורים ששנה שעברה היה להם דירוג, שהדירוג הזה ימשיך.

ינון אזולאי: על זה אנחנו לא מדברים בכלל.

ינון אזולאי: הדירוג הזה אמור להמשיך בכל מצב.

ינון אזולאי: תעשה העתק-הדבק.

ינון אזולאי: אחרי חודש-חודשיים הבאת לו את הדירוג, זה גם ימריץ את הרווחה לעשות את הדירוג הזה.

ינון אזולאי: לא מתאים לך?

ינון אזולאי: אנחנו נחזיר את זה.

ינון אזולאי: זה הדבר הראשון.

ינון אזולאי: דבר שני, אין שקיפות בנתון הזה, למה?

ינון אזולאי: שנה שעברה החישוב במחשבון אומר 36 כפול 4.

ינון אזולאי: אם הורה מתקשר, שואל מה הדירוג שלי?

ינון אזולאי: אני רוצה לדעת איך אתה מחשב.

ינון אזולאי: אומר לך, 4.3, הווה אומר שמ-144 שעות שהוא היה צריך להוכיח, עכשיו זה 154 שעות.

יעקב טסלר: שינו משנה שעברה, זאת אומרת, במצב הנוכחי הקשה הולכים - - -

ינון אזולאי: הבאת עוד 10 שעות.

ינון אזולאי: גם ככה ההורים בחל"ת.

ינון אזולאי: עובדי הוראה, הרי יש להם שעות קבועות.

ינון אזולאי: אתה בא פה ופוגע פעמיים בהורה, בילד הזה, וחייב להינתן פתרון לזה.

ינון אזולאי: גם לאלה שעכשיו חדשים, השנה נכנסים, צריך לתת פתרון גם למוסדות וגם להם כדי שבאמת ידעו לתכנן את השנה שלהם.

יעקב טסלר: תודה.

יעקב טסלר: חבר הכנסת הרב פינדרוס, בבקשה.

יצחק פינדרוס: כמו שאמר ינון ואתה אמרת, יש פה שני דיונים.

יצחק פינדרוס: יש דיון שלדעתי אתה צריך כבר היום לקבוע תאריך, בעוד חודש לדון על כל הסיפור הזה של המעונות, על צורת הרישום, הביורוקרטיה, הטופסולוגיה.

יצחק פינדרוס: משהו מטורף.

יצחק פינדרוס: זה אחד.

יצחק פינדרוס: שניים, יש עוד משהו אחד.

יצחק פינדרוס: אנחנו בעוד שבועיים אמורים להתחיל במעונות, שלושה שבועות, כל אחד לפי הלוח שלו.

יצחק פינדרוס: ברור לכל בר-דעת שאם המערכת נפתחה ביום ראשון האחרון, גם אחרי מאמצים מרובים של כולם אין דרך שיהיה לאף אחד דירוג.

יצחק פינדרוס: אני מעריך שכמעט אחוז אפסי במעונות יום שולח בכלל למעונות יום כשהוא משלם 2,500 שקל.

יצחק פינדרוס: אנשים שהולכים למעונות יום, על פי רוב כשהם זכאים.

יצחק פינדרוס: לתת לבן אדם להיכנס למעון בעוד שבועיים ולשים צ'ק של 2,500 שקל עכשיו, זה לא מעשי.

יצחק פינדרוס: לא צריך להסביר למה.

יצחק פינדרוס: זה לא משנה.

יצחק פינדרוס: זה גם בשנה רגילה.

יצחק פינדרוס: לא צריך להגיע לקורונה בשביל זה ולא לאבטלה.

יצחק פינדרוס: אף אחד לא שם 2,500 שקל.

יצחק פינדרוס: אם הוא שם 2,500 שקל, על פי רוב הוא הולך לבית פרטי.

יצחק פינדרוס: זה דיון בפני עצמו.

יצחק פינדרוס: בעבר המדינה ידעה להתמודד עם הדבר הזה, הייתה מעבירה 80% והיו לוקחים ממוצע, זאת אומרת שאלה שמשלמים פחות היו משלמים טיפה יותר, ואלה שמשלמים יותר היו משלמים טיפה פחות לתקופה של שלושה חודשים, ארבעה חודשים עד שיגמרו את הרישום.

יצחק פינדרוס: הדבר הזה צריך להתבצע מיידית.

יצחק פינדרוס: צריכה להיות החלטה, מעבירים 80% ממה שהיה שנה שעברה.

יצחק פינדרוס: את ה-20%, עם כל הצער וכאב, המוסדות קצת יספגו לתקופת המעבר.

יצחק פינדרוס: אין דרך אחרת להניע את המשק בכלל בשביל שאנשים יוכלו ללכת לעבודה.

יצחק פינדרוס: צריך פתרון זמני כמו שהיה בעבר.

יצחק פינדרוס: זה לא משהו שהמדינה לא יודעת לעשות את זה.

יצחק פינדרוס: אנשי משרד הרווחה צריכים להוציא הודעה היום שהם נותנים למוסדות את ה-80%.

יצחק פינדרוס: אנשים ישלמו ממוצע ואז יוכלו לפתוח את השנה.

יצחק פינדרוס: אני מאמין כמו שאמר ינון, שיושב-ראש הוועדה יקיים דיון מעמיק בעניין, של הביורוקרטיה, למה זה לוקח כל כך הרבה, למה זה לא מה שאוטומטי במחשב, בן אדם יכניס נתונים, יקבל תשובות.

יצחק פינדרוס: כל השאלות האלה יצטרכו להיפתר.

יצחק פינדרוס: כרגע אנחנו מדברים על פתרון מיידי שצריך עזרה ראשונה.

יצחק פינדרוס: מדינת ישראל צריכה להודיע, אנחנו מעבירים 80% על בסיס שנה שעברה, קחו ממוצע מההורים, ההורים יקבלו או החזר או יצטרכו לשלם טיפה יותר אבל יהיה איזשהו ממוצע.

יצחק פינדרוס: שנת הלימודים זה שנת הלימודים.

יצחק פינדרוס: אין דרך שהמשק יתחיל לנוע בלי שיהיה פתרון מיידי.

יעקב טסלר: תודה.

יעקב טסלר: כמה שידוע לי, עדיין לא פרסמו את הטבלה.

יעקב טסלר: מראש הוא לא יודע לומר לקראת מה הוא הולך.

יצחק פינדרוס: אני אומר להתחיל את השנה.

יצחק פינדרוס: תנו ממוצע שיוכל להתחיל לעבוד.

יעקב טסלר: הרב פינדרוס, אני רק מוסיף את הנתון הזה לראות איך זה עובד העסק הזה.

יעקב טסלר: לא מספיק שאין להם את הדרגות, פתחו את המערכת מאוחר, לא פרסמו את הטבלאות.

יעקב טסלר: לפני שאני חושב שנשמע את אנשי המקצוע, גברת טבק, בבקשה.

פייגי טבק: אני פייגי טבק, מנהלת מחלקת מעונות יום בבית יעקב.

פייגי טבק: לנו יש 40 מעונות יום ברחבי הארץ, 2,500 ילדים.

פייגי טבק: כל מה שנאמר פה הוא נכון, חשוב, קריטי, לחוץ.

פייגי טבק: מעבר לכך שאנחנו לאחר שנה מאוד מאוד קשה, מאוד מאתגרת, מאוד טראומטית, אנחנו ממש מלקקים את הפצעים.

פייגי טבק: אחרי משבר הקורונה אנחנו לא חזרנו לעצמנו.

פייגי טבק: הרבה ביטולים, הרבה בידודים, הרבה ניודים מפה ולשם, זאת אומרת אנחנו כבר על כרעי התרנגולת.

פייגי טבק: אנחנו ממש מחזיקים חזק ואוספים את עצמנו בכלל שנוכל לפתוח שנה, אז גם המכה הזו שהגיעה לנו עכשיו וחוסר הוודאות ושיתוף הפעולה בכלל, במקום שיהיה לנו מעטפת, לא קיבלנו את מה שהובטח לנו, לא 300 שקל של יוני, לא קיבלנו תוצאות ועדה.

פייגי טבק: הקורונה המשיכה ולא קיבלנו מענה וגם הקשיים מסביב.

יעקב טסלר: תודה.

קריאה: אגב, לגבי הטבלה, כל שנה היא מפורסמת באמצע ספטמבר של כל שנה.

קריאה: זה אבסורד בפני עצמו.

יעקב טסלר: משה סוויסה, ארגון "אימא", איתנו?

יעקב טסלר: שלום לך משה.

משה סוויסה: שלום.

יעקב טסלר: מה יש לך להוסיף?

משה סוויסה: אני מודה לכבוד היושב-ראש על ההזדמנות לבוא ולהביע את הקושי של מנהלי המעונות אבל לא רק, אלא של ההורים ושל הציבור.

משה סוויסה: הנושא שאנחנו בעצם התכנסנו לשמו זה הנושא של אישורי הקבלה שנשלחו או שעודכנו.

משה סוויסה: ההורים יכולים להכניס את הפרטים שלהם רק מלפני כיומיים.

משה סוויסה: כל שנה אנחנו מקבלים את אישורי הקבלה כבר מחודש מאי.

משה סוויסה: ההורים מכניסים את הפרטים שלהם, מכניסים את התלושים, מקבלים דרגות, כשאנחנו בספטמבר כבר עומדים על בין 80% ל-90% דרגות מסודרות, שבכספים האלה אנחנו מממנים את הפעילות של המעונות.

משה סוויסה: היום המצב הוא שכולם בחופש, אישורי הקבלה יתחילו להתעדכן רק בספטמבר.

משה סוויסה: אנחנו חושבים שנגיע למצב של 90%-80% דרגות, שווה ערך לכסף שאנחנו אמורים לממן את הפעילויות רק בינואר.

משה סוויסה: כבוד היושב-ראש, אמור לי מאיפה אנחנו יכולים לממן את הכספים האלה דווקא בתקופה הזאת, דווקא בתקופת הקורונה?

יעקב טסלר: תיכף נשמע.

משה סוויסה: ברשות

משה סוויסה: כם עוד נושא אחד, ואני מודה כאן לחבר הכנסת ינון אזולאי, נושא שאני חושב שזה הנושא לדעתי עוד הרבה יותר מהותי.

משה סוויסה: במבחני הכנסה שהשנה קבעו, בדרך כלל בכדי להגיע - - -

יעקב טסלר: 155 שעות.

משה סוויסה: אנחנו יודעים שהציבור היותר מוחלש, מעמד הביניים היה מגיע בקושי לדרגה 3 שזו הדרגה הנמוכה, בקושי ל-145 שעות.

משה סוויסה: איך אנחנו יכולים עכשיו במצב הקורונה שבקושי יש עבודה, עוד להוסיף להם 10 שעות?

משה סוויסה: אנחנו, מנהלי המעונות פחות "נפסיד", אבל מי שיפסיד, למי שיגרמו בעיות קשות זה להורים שלא יהיו להם שעות מאיפה לעבוד ולהביא לדרגה יותר נמוכה.

יעקב טסלר: משה, זה כואב לכולנו.

יעקב טסלר: תודה.

יעקב טסלר: נורית טננבוים, נעמת.

נורית טננבוים: שלום, אני בעצם מייצגת את נעמת שזו הרשת הגדולה ביותר של מעונות היום המפוקחים.

נורית טננבוים: חשוב לי להדגיש שבתקופה הזאת הבעיה העיקרית זה באמת שהציבור מאוד מבולבל, וכל הבלגאן עם הנושא שאין דרגות יוצר כאוס מעבר ללחצים שקיימים היום בעידן הקורונה.

נורית טננבוים: שנים הדרגות היו נפתחות כבר במאי.

נורית טננבוים: באמת המשרד השתפר מאוד בתהליך.

נורית טננבוים: במאי כבר קיבלו דרגות ואז באוגוסט כשהמחירים פורסמו, היה אפשר להגיד להורים מה הדרגות שלהם והכול זרם.

נורית טננבוים: הבנתי שהייתה בעיה השנה עם הקורונה, אבל זה לא יכול להיות שאנחנו נמצאים בעצם שלושה שבועות לפני פתיחת שנת לימודים, הורים היום מנסים, ואני מקבל כל הזמן וואטסאפים, מנסים להקליד נתונים.

נורית טננבוים: אין הצהרות בפנים, אין הצהרות חד-הוריות, אין הצהרות שהם יוכלו לעשות, כלומר דרגות בטוח לא יהיו בספטמבר.

יעקב טסלר: את אומרת, אחרי שכבר פתחו בשעה טובה ומוצלחת.

נורית טננבוים: נכון, ועדיין אי אפשר להזין נתונים.

נורית טננבוים: ב-1 בספטמבר להורים לא יהיו דרגות, אנחנו, הארגונים, נאלץ ללכת לקראת הורים באמת במצב קשה ולתת להם מימון ביניים.

נורית טננבוים: כמו שנציגת בית יעקב אמרה, אנחנו לא קיבלנו את כל ההשלמות וזה פשוט תחילת שנה עם כאוס ועוד לא התחלתי לדבר על ההתנהלות בקורונה שזה כאוס בפני עצמו.

נורית טננבוים: חייבים לפתור את הבעיה הזאת ולתת איזשהו פתרון יצירתי כדי להזרים להורים משהו כמו דרגות ביניים כמו שאתם אמרתם.

יעקב טסלר: תודה.

יעקב טסלר: אני פונה בבקשה לחגי פורגס, מנהל תחום מטה אגף מעונות יום ומשפחתונים.

יעקב טסלר: מה שלומך?

חגי פורגס: בסדר, מה שלומך?

יעקב טסלר: מקווה שיהיה יותר טוב.

יעקב טסלר: אתה ודאי שמעת והאזנת פה לכאב של כולנו.

יעקב טסלר: אנחנו בעצם צועקים פה את הכאב בראש ובראשונה של ההורים ושל הילדים, ויש שם תינוקות, וכמובן של הגופים, מנהלי המעונות.

יעקב טסלר: בוא תעשה לנו קצת סדר.

חגי פורגס: אוקיי.

חגי פורגס: כמה דברים מורכבים ואני מקווה לעשות סדר.

חגי פורגס: אז באמת כל שנה מבחני התמיכה, אנחנו עובדים עליהם בסוף שנה קלנדרית.

חגי פורגס: לצורך העניין, שנת לימודים מתחילה בספטמבר וכל שנה בערך בדצמבר אנחנו מתחילים כבר לעבוד על מבחני התמיכה של שנת הלימודים שלאחר מכן.

חגי פורגס: בשנת הלימודים הזאת עשינו אותו דבר.

חגי פורגס: אנחנו כבר בדצמבר התחלנו לעבוד על מבחני התמיכה, להכין אותם לשנה הבאה.

חגי פורגס: כבר גיבשנו רשימה של נושאים שאנחנו רוצים להציף אותם לכל מקבלי ההחלטות והגורמים הרלוונטיים שמאשרים אותם.

חגי פורגס: הייתה לנו טיוטה וברגע שרצינו להתחיל להעלות אותה לדיון עם כל השותפים, לצערי התרגשה עלינו הקורונה ושיבשה את כל לוח הזמנים.

חגי פורגס: כשהבנו שאם נרצה להתעקש על להכניס את השינויים האלה שבדרך כלל יכולים לערוך שבועות ארוכים של דיונים, אז אנחנו מעדיפים כבר להישאר עם אותם מבחנים של שנה שעברה, לצערנו.

יעקב טסלר: מתי הבנתם את זה, בשבוע שעבר או שהבנתם את זה כבר לפני חודשיים?

חגי פורגס: לא, לא, הבנו את זה באזור אפריל.

חגי פורגס: באזור אפריל-מאי אני חושב שזנחנו, שוב, בצער רב את כל השיפורים והשינויים שרצינו לעשות, חלקם שינויים שהם שינויי ביורוקרטיה וחלקם זה שינויים מהותיים בתנאי הזכאות, כששוב, אולי זה יפתיע מישהו אבל זה לא עלה בגלל שתכננו להעלות את זה לכל השותפים, אבל זה ירד אז פשוט דחינו את זה.

ינון אזולאי: למה כן הסכמתם לשינוי מ-36 כפול 4 ל-4.3?

חגי פורגס: זה לא היה שינוי.

חגי פורגס: מבחני התמיכה מדברים במונחים של שעות שבועיות.

חגי פורגס: מבחני התמיכה לא השתנו.

חגי פורגס: מבחני התמיכה משנה שעברה נשארו זהים לחלוטין.

חגי פורגס: הדבר היחיד שהשתנה זה תאריכים מתש"פ לתשפ"א וכדומה.

חגי פורגס: חוק שעות עבודה ומנוחה, שעות העבודה המקובלות במשק השתנו ואנחנו התאמנו את מבחני התמיכה לשינויים האלה.

יעקב טסלר: אני לא הבנתי את התשובה.

ינון אזולאי: רק אני אסביר.

ינון אזולאי: אנחנו דיברנו על ה-36 כפול 4.

ינון אזולאי: הם אומרים, לא, יש בחודש אחד לארבעה שבועות - - - אז זה יוצא 4.3.

יעקב טסלר: אז כן שינו את זה.

ינון אזולאי: זה לא שהשנה פתאום השתנתה ויש יותר ימים בחודש.

ינון אזולאי: כל השנים זה ככה.

ינון אזולאי: השנה הם הסכימו שיהיה 4.3.

ינון אזולאי: כביכול השנה הם אמרו, בואו נתאים את - - -

יעקב טסלר: אז מה הוא אומר שזה לא השתנה?

יעקב טסלר: לא הבנתי את התשובה.

יעקב טסלר: אתה אומר תש"פ, תשפ"א, זה אני מבין.

יעקב טסלר: חגי, נחזור למה שחבר הכנסת ינון שאל אותך.

יעקב טסלר: בוא תמשיך הלאה.

חגי פורגס: לשים את זה בצד רגע ונחזור על זה אחר כך?

יעקב טסלר: אני לא מתכוון לוותר.

יעקב טסלר: אם חשבת לרגע, אז טעית.

חגי פורגס: אני גם לא מנסה להתחמק.

חגי פורגס: אני אמשיך.

חגי פורגס: אמרתי, באזור חודש מאי הבנו שהשנה הזאת שנה מורכבת ואנחנו מעדיפים שהשינויים החשובים שרצינו לעשות, העדפנו לדחות אותם, העיקר כדי להעלות מוקדם.

חגי פורגס: היה איזשהו תהליך ואז בעצם שחררנו את מבחני התמיכה.

חגי פורגס: לקח זמן עד שזה אושר.

חגי פורגס: זה אושר בשבוע שעבר באמת, בזמן שיא של חמישה ימים, שזה לא קרה שנים.

חגי פורגס: בדרך כלל מהרגע שמבחני התמיכה מאושרים עד לרגע שמערכת המחשוב עולה לאוויר, מדובר בערך בחודשיים-שלושה.

חגי פורגס: אנחנו השנה עשינו את זה בחמישה ימים, זמן שיא.

יעקב טסלר: מגיע לכם צל"ש.

יעקב טסלר: חשוב לי לבוא ולומר שמה שאני מתבטא זה לא אישי, לא לחגי פורגס.

חגי פורגס: הכול בסדר.

חגי פורגס: אני אומר, כולם פה עצרו את העבודה, שמו בצד את כל הדברים הדחופים כולל דברים חשובים של קורונה והתמקדנו רק בהעלות את מערכת הסבסוד לאוויר, וזה היה באמת ביום ראשון.

חגי פורגס: עוד מעט אני אתייחס להצעה שעלתה פה, של ה-80% מה שנאמר.

חגי פורגס: אנחנו כל הזמן משפרים את העבודה, מייעלים את העבודה, בין אם זה בעבודת המוקד הטלפוני שזה פחות רלוונטי למבחני התמיכה או לנהלים או לתנאי זכאות וכו'.

חגי פורגס: זה ממש בהפעלת מיקור החוץ.

חגי פורגס: לצורך העניין, זה משהו שאנחנו מתקנים ומשפרים, וגם בכל מיני סוגיות שעולות אלינו, בין אם זה הגיע מנציבות תלונות הציבור למבקר המדינה שהנחה אותנו.

חגי פורגס: ממה שהבנתי, לפי החוק אנחנו חייבים לעשות את מה שהוא אומר, אז כל מיני דרישות שהיו וירדו, שהן לא כתובות במבחני התמיכה כמובן.

חגי פורגס: מבחני התמיכה אם כתוב, אי אפשר לפעול בניגוד לזה, אבל כל מיני פרשנויות שעד עכשיו פירשו לחומרה, אז משנים את הגישה והדברים האלה משפיעים על קצב מתן הדרגות.

חגי פורגס: אני אומר שוב, לצערנו הסיפור הזה טופל מאוחר ואנחנו מודעים לזה ואנחנו עושים את כל המאמצים.

יעקב טסלר: טבלאות ההכנסות פורסמו כבר?

חגי פורגס: טבלאות שכר הלימוד תמיד מתפרסמות לקראת סוף חודש אוגוסט מהסיבה הפשוטה, הטבלאות נגזרות מהתעריף המפוקח.

חגי פורגס: את התעריף קובעת ועדת המחירים.

יעקב טסלר: זה שההורים מגישים את הבקשות, שלא יודעים מראש מה צפוי להם?

פייגי טבק: כל שנה יוצאת הנשמה.

פייגי טבק: בגלל שהשנה לא היה אישור קבלה וכל הזמן אמרו שזה בגלל שיש שינויים ארוכים במבחני התמיכה, אז הפעם ההפתעה יכולה להיות יותר גדולה.

פייגי טבק: זה הפחד.

יעקב טסלר: אם אנחנו רואים את השינויים בשעות, אז אנחנו רואים את המגמה.

פייגי טבק: אז אנחנו לא יודעים מה מחכה לנו.

יעקב טסלר: חגי, בוא נהיה כרגע ענייניים.

יעקב טסלר: כשאני הייתי ילד והלכתי לתלמוד תורה וקמתי מאוחר, אז הבאתי תירוץ מה הסיבה, אבל מה לעשות שבאותו שבוע זה קרה לי כמה פעמים והיו עוד כמה ילדים, אז הם החליטו שנשים בכיתה שקית עם תירוצים, "קמתי מאוחר", "היה לי חתונה", "הייתי אצל הרופא", כל מיני תירוצים וכל אחד שלף.

יעקב טסלר: אחרי שגמרו את הכול, אמרו, אתם כבר התחלתם למחזר.

יעקב טסלר: לא שאני לא מאמין לך.

חגי פורגס: בישיבה שלי זרקו לי את השמיכה מהמיטה.

חגי פורגס: לא היה מצב לאחר.

יעקב טסלר: אני לא מזלזל, אני יודע איפה אנחנו נמצאים, אני חלק, כולנו חלק.

יעקב טסלר: אנחנו נמצאים בתקופת חירום, תקופה מיוחדת והכול בסדר, כל אחד מבין את השני, אבל חגי, בוא תאמר לי בבקשה מהיכן ההורים האלה יבואו ויוציאו כסף שאין להם?

יעקב טסלר: אני לא צריך לבוא ולספר לך, בשגרה קשה להם.

יעקב טסלר: הממשלה חילקה מענקים.

יעקב טסלר: למה קיבלו את המענקים האלה?

יעקב טסלר: התחיל עם ה-500 שקלים ועכשיו עברו לפי מבחן הכנסות, לפי הילדים, המשפחה.

יעקב טסלר: למה חילקו את זה?

יעקב טסלר: ללחם, לחלב.

יעקב טסלר: ההורים אומרים, הכול טוב ויפה.

יעקב טסלר: אני גם מבין אתכם.

יעקב טסלר: אף אחד לא מביא מתנות לאף אחד.

יעקב טסלר: אנחנו במצב קשה, אתם במצב קשה, אבל יש הבדל קטן: האוצר עם רצון טוב ואתם צריכים לעזור לנו, לדחוף למהלך הזה, מה שהציעו לפה ולכם יש את היכולות יותר מההורים לבוא ולסבסד.

יעקב טסלר: אני לא מבקש מתנה.

יעקב טסלר: כל פעם שאנחנו מגיעים לאוצר אז התשובה היא, תיכף נפנה אליהם, אין כרגע כסף, אין תקציב, כל הדברים האלה.

יעקב טסלר: גם תירוצים טובים, אבל לא זו הבקשה פה.

יעקב טסלר: הבקשה פה היא שהאוצר יבוא ויסבסד בינתיים לחודש, חודשיים, שלושה.

יעקב טסלר: מבחינתי זה יהיה לחודש.

יעקב טסלר: אתם תעשו את המלאכה, לא יודע איך זה עובד בדיוק אצלכם.

יעקב טסלר: אם צריכים יותר כוח אדם, אז צריכים להשיג כוח אדם.

יעקב טסלר: אולי זה גם עניין של כסף.

יעקב טסלר: ברגע שאתם תזדרזו ותקבעו את הדרגות, מייד תקבלו את הכסף חזרה, אבל ההורים האלה כפי ששמעת את החברים פה, זועקים את הזעקה של ההורים.

יעקב טסלר: אין להם מאיפה לבוא לממן את זה.

יעקב טסלר: מאיפה הם ישלמו כרגע 4,500 שקל?

יעקב טסלר: אל תתפוס אותי בדיוק בסכום.

יעקב טסלר: אין לי ספק שלאלפי הורים במדינת ישראל זה הרבה יותר מה-50% מהשכר שלהם, לכן חגי, בוא נשים כרגע את התירוצים הנכונים והאמיתיים בצד.

יעקב טסלר: אתה כאבא לילד, בוא נחשוב דקה, ניכנס לנעליים שלהם, נחשוב מה שעובר עליהם, את אי-הוודאות.

יעקב טסלר: אני לא צריך לבוא ולשתף אותך מה זה אומר שהורים יושבים בבית ואין להם עבודה, שנמצאים בחל"ת ונמצאים בכלל כפי שהציגו קודם, באי-ודאות.

יעקב טסלר: הדבר הזה מקשה עליהם פי כמה וכמה.

יעקב טסלר: מה חשבת, חגי?

יעקב טסלר: מה ניתן לעשות?

חגי פורגס: לפני שאני רגע אתייחס לפתרון שהעלו, אני כן רוצה לחזור ולהגיד, אנחנו מבחינתנו נעשה את כל המאמצים לזרז כמה שיותר מהר את הטיפול, גם אם זה בהיבט של התפעול של הדבר הזה וגם אם בהיבט של זריזות במתן מענה לבעיות.

יעקב טסלר: כשאתה אומר, נעשה את הכול להזדרז, בוא דבר איתי בצפי.

יעקב טסלר: מה זה אומר?

יעקב טסלר: בוא תתרגם לי.

חגי פורגס: להגיד לך כמה זמן ייקח מרגע שהורה מגיש את הבקשה עד שהוא יקבל את הדרגה?

יעקב טסלר: אכן כך.

חגי פורגס: יש לנו זמן ממוצע למתן דרגה, זמן ממוצע לטיפול במסמכים.

חגי פורגס: אין לנו פה תאריך יעד.

חגי פורגס: אם אני אגיד לך חודשיים תאריך יעד, זה לא ייתן מענה.

חגי פורגס: אני גם לא יכול להגיד לך שלושה ימים, כי אם אני אגיד לך את זה, אני אשקר.

יעקב טסלר: בוא תשתף אותי בבקשה.

יעקב טסלר: כשאתה מגיע ואתה אומר, אנחנו נעשה את הכול, נזדרז, נתייעל, מה זה אומר?

חגי פורגס: אני אתן לך דוגמא מהשנה.

חגי פורגס: עד עכשיו כדי להקליד נתונים מתעודת הזהות ישב נציג במוקד הטלפוני, ההורה שלח לו צילום תעודת זהות ואז הוא החזיר אותו כי זה היה מטושטש, ואז הוא שלח לו שוב ואז הוא החזיר אותו כי זה לא היה קריא, ואז הוא החזיר לו שוב והיה לו מחוק בקצה הספרה האחרונה של תעודת הזהות.

חגי פורגס: רק הדבר הזה לקח לפעמים אפילו שבועות, ואני אומר את זה בכאב.

חגי פורגס: זו דוגמא אחת השנה.

ינון אזולאי: חגי, המוקד שם, אתה יודע שהוא מתפקד בליקוי, אבל באמת בתחתית של התחתית.

ינון אזולאי: המוקד הטלפוני שלכם, קטסטרופה מה שהולך שם.

ינון אזולאי: אתה לבד יודע כמה פעמים המסמכים חוזרים וכמה פעמים נאבדים שם המסמכים.

יעקב טסלר: ועד שחוזרים שפונים לבדוק, גם לוקח את הזמן.

חגי פורגס: רק באמת במשפט אחד אני כן רוצה לענות לחבר הכנסת אזולאי.

חגי פורגס: המוקד, ואני לא בא עכשיו לסנגר פה על איזה מסחרית כזו או אחרת, פועל באילוצים קשים כי מבחני התמיכה שלנו קשים.

חגי פורגס: אנחנו כן רוצים לתקן אותם אבל כמו שאמרתי, זה נידחה לשנה הבאה.

חגי פורגס: הוא פועל בעולם מורכב ועל הדרך קורות טעויות כי כשזה מורכב, אז יש טעויות.

חגי פורגס: אנחנו כל הזמן מנסים והרבה פעמים גם בהצלחה, לשפר את העבודה הזאת.

חגי פורגס: אני מודע לבעיה.

חגי פורגס: הבעיה הזאת לא פשוטה ואני מודע אליה.

יעקב טסלר: זה שאתה מודע לבעיה זה כבר חצי פתרון.

חגי פורגס: זו תשובה קטנה לחבר הכנסת אזולאי שאני באמת מסכים איתו.

חגי פורגס: אני חוזר לדוגמא שנתתי על תעודת הזהות.

חגי פורגס: השנה במקום שכל התהליך המסורבל והארוך יקרה, אז אנחנו מחוברים לנתונים של מרשם האוכלוסין.

חגי פורגס: הנתונים נשאבים משם אוטומטית ואני יודע כמה ילדים יש ואני יודע כמה ילדים יש במשפחה ואני יודע מה תעודות הזהות שלהם, אני יודע איפה הם גרים למרות שהרוב זה לא משנה, ואני יודע אם האימא היא נשואה או לא נשואה.

יעקב טסלר: את כל הנתונים אתם יודעים.

חגי פורגס: לא, לא, לא, אני אומר ספציפית על תעודת הזהות.

חגי פורגס: נתתי דוגמא לשיפור.

ינון אזולאי: הרעיון שאמרתי אותו בתחילת הדיון, אלה שיש להם אחים, אלה ששנה שעברה, העתק-הדבק.

ינון אזולאי: בוא נתחיל קודם כל עם אלה, אחר כך נעבור לחדשים.

ינון אזולאי: קודם כל תביא את הפתרון הזה.

יעקב טסלר: חבר הכנסת אזולאי, ברשויות המקומיות מה עושים עם הארנונה?

ינון אזולאי: אותו דבר.

יעקב טסלר: אנשים מגישים את המסמכים, הם לא מצליחים לעבור על אלפי המסמכים, הם עושים דבר פשוט מאוד: כמה היה לך שנה שעברה, 80%?

יעקב טסלר: תמשיך הלאה.

יעקב טסלר: יש שינויים במבחן ההכנסות?

יעקב טסלר: ירדת ל-60%?

יעקב טסלר: זה הם עושים כל השנים, לא במצב המיוחד שאנחנו נמצאים, אבל בוא עכשיו תתייחס לדבר הזה.

חגי פורגס: אני לא מכיר את המנגנון הזה.

חגי פורגס: אני מכיר את העולם הזה בערך שבע-שמונה שנים.

חגי פורגס: לא נתקלתי בפתרון כזה, אני חייב להגיד.

חגי פורגס: פעם ראשונה שאני שומע אותו ואני רוצה לבדוק אותו, אבל אני יכול להגיד לכם דבר כזה: קודם כל כמובן שזה צריך לעבור אישורים וזה עניין חשבותי ומשפטי.

יעקב טסלר: כשאנחנו נמצאים במצב חירום, יודעים לתקתק דברים, יודעים להביא אישורים.

יעקב טסלר: יבוא, נבדוק, נראה, זה גם ייקח חודשיים-שלושה.

חגי פורגס: אני אעלה את הנושא הזה לבדיקה.

חגי פורגס: אני אומר שוב, זו פעם ראשונה שאני שומע על זה ואני אעלה את זה לבדיקה.

יעקב טסלר: אתה רוצה לומר לי שאתם לא חשבתם, לא אתה, שום דבר לא אישי, לא חשבתם עם כל התירוצים הנפלאים שאתם ידעתם מראש שאתם פותחים את המערכת באוגוסט, שלושה שבועות לפני פתיחת שנת הלימודים, בשונה מכל השנים, בחודש מאי.

יעקב טסלר: אם בזה שתעשו את הכול לייעל ולשפר, יקבלו את הדרגות, הלוואי, דצמבר, ינואר.

יעקב טסלר: מה חשבתם?

יעקב טסלר: זאת אומרת, לא חשבתם.

ינון אזולאי: חגי, תשאל את הבוס שלך, אמיר מדינה - - -

יעקב טסלר: חבל שהוא לא פה, דרך אגב.

ינון אזולאי: אני חייב לפרגן גם.

ינון אזולאי: כמה דברים טובים שעד עכשיו לא היו ופתאום הוא גילה שנמצאים ואף פעם לא שמענו עליהם, ורואים את השינוי במעונות.

ינון אזולאי: זה אחד הדברים שבמיוחד בתקופה כזאת חייבת לצאת אמירה שזה מה שצריך להיות.

ינון אזולאי: אי אפשר לבוא ולהעמיס על ההורים.

יעקב טסלר: אין איפה להעמיס.

יעקב טסלר: מה זה להעמיס?

יעקב טסלר: אין מקום להעמיס.

ינון אזולאי: אני אומר, לבקש את האישור שלו, מי שצריך.

ינון אזולאי: יכול להיות שזה אישור שהוא קיים כבר ואולי אתה לא מספיק מודע לעניין.

חגי פורגס: אני רק רוצה להגיד עוד משהו על הפתרון שהצעתם.

חגי פורגס: אני כמובן אציף אותו פה לבדיקה.

חגי פורגס: אמרת, יושב-הראש, זה לא מתנה.

חגי פורגס: צריך להבין שאם הורה יקבל את המקדמה או את הדרגה כמו שנה שעברה - - -

יעקב טסלר: או שהמפעיל יקבל.

יעקב טסלר: בוא ניתן למפעיל 80%, אני לא יודע כמה.

יעקב טסלר: זה גם אופציה.

חגי פורגס: הכסף בכל מקרה עובר למפעיל.

יעקב טסלר: נכון, צודק.

חגי פורגס: אבל מה שאני רוצה להגיד זה שאם ההורה ידע שהוא משלם רק 500 שקל ואז הוא מקבל הנחה של 1,500 שקל, והמשפחה שדיברת עליה בהתחלה, שהיא הייתה משלמת 4,500 שקל ועכשיו 1,500, וניתן חודשיים את הגרייס הזה, ואתה אומר שזה לא מתנה, אז צריך לקחת בחשבון שההורה הזה, יבואו אליו בנובמבר או דצמבר, המפעיל, ויגיד לו, תשמע, אתה לא זכאי לדרגה, תחזיר לי 6,000 שקל.

ינון אזולאי: חגי, אנשים, לא הטיבו את השכר שלהם בתקופה הזאת, רק נעשה יותר גרוע.

חגי פורגס: אני לא פוסל את הרעיון, אני רק אומר שצריך לקחת בחשבון שגם יהיו מקרים כאלה.

חגי פורגס: אם אתם אומרים שזה לא מתנה, שזה יהיה על השולחן, שידעו שיש מצב שמשפחה שעד עכשיו לא שילמה 3,000, יבואו אליה עוד חודשיים או שלושה ויגידו לה, תחזירי לי עכשיו 9,000 שקל כי לא קיבלת דרגה.

חגי פורגס: תמיד כשמדברים על סיטואציות כאלה של איזשהו גרייס ואז במידה וצריך, מקזזים, אז זה תמיד סוגיה שהיא בעייתית ואני אומר, צריך לקחת אותה בחשבון.

יעקב טסלר: אוקיי.

יעקב טסלר: חגי, תודה בשלב הזה.

יעקב טסלר: עוד מעט נחזור אליך.

יעקב טסלר: אני מבקש לפנות בבקשה לאביעד שוורץ.

יעקב טסלר: שלום לך אביעד, מה שלומך?

אביעד שוורץ: בסדר גמור.

יעקב טסלר: בוא תציג את עצמך לפרוטוקול בבקשה.

אביעד שוורץ: אביעד שוורץ, רפרנט תעסוקה באגף התקציבים.

יעקב טסלר: איך אתה יכול לעזור לנו?

יעקב טסלר: שמעת פה את הכאב?

ינון אזולאי: למה בכלל הפרסום של הדירוג, לקח לו זמן להגיע רק באוגוסט?

ינון אזולאי: הם מקבלים את זה מכם ורק שבוע שעבר הבאתם להם את הטבלה של הדירוג, כלומר הבעיה הייתה באוצר.

ינון אזולאי: אנחנו מכירים, קורונה, קורונה אבל המדינה ממשיכה והילדים שלנו צריכים ללכת לשם.

ינון אזולאי: אנחנו יודעים שזה קודם כל באוצר נמצא.

ינון אזולאי: אנחנו מכירים את הסיפור לא מהיום ויודעים גם בדיוק איפה האחריות של האוצר נמצאת, אז קודם כל, למה זה צריך להיות ככה?

ינון אזולאי: למה אנשים צריכים לחיות באי-ודאות?

ינון אזולאי: מספיק המצב שהם חיים בו היום, אתה רוצה לתת להם עוד אי-ודאות.

ינון אזולאי: למה?

אביעד שוורץ: אין שום מצב לתת לאנשים עוד אי-ודאות, אבל גם בשנים רגילות כשמבחן התמיכה מפורסם מוקדם יותר, לאנשים לוקח זמן להגיש.

ינון אזולאי: שאלנו למה במקום במאי, אתה מפרסם אותם באוגוסט.

ינון אזולאי: אתה אומר שגם ככה לוקח להם, אתה מפיל את האחריות על הרווחה.

ינון אזולאי: קודם כל קח אחריות על האוצר.

אביעד שוורץ: המשבר של הקורונה גם ייצר אי-ודאות גדולה סביב פתיחת שנת הלימודים בשנה הבאה במעונות היום.

אביעד שוורץ: כל הסיפור הזה לא היה ברור ממש עד לתקופה האחרונה.

אביעד שוורץ: לדבר הזה גם מן הסתם תהיה השפעה על מבחני התמיכה והדברים האלה.

אביעד שוורץ: בסופו של דבר כמו שאנחנו יודעים, מעונות היום יפתחו בצורה יחסית רגילה.

אביעד שוורץ: ברגע שהבנו שזה המצב, ישר דאגנו לאשר את מבחני התמיכה כמו שחגי אמר, בהתאם לשנה שעברה על מנת לשחרר אותם מהר, והם פורסמו כבר ואנשים יכולים להגיש בקשות.

אביעד שוורץ: כמו שחגי גם ציין, הגשה לבקשות יכולה לארוך תקופה מאוד קצרה.

אביעד שוורץ: אין סיבה שהבקשה תתעכב.

אביעד שוורץ: גם תוך שבוע הורים יכולים לקבל את הדרגה.

אביעד שוורץ: זה לא ייקח חצי שנה לקבל דרגה.

אביעד שוורץ: זה המקרים החריגים.

אביעד שוורץ: קבלת דרגה יכולה להיעשות בצורה מהירה.

אביעד שוורץ: אגף מעונות יום פועל במהירות ככל האפשר בשביל לאשר את הדברים האלה ולהעלות את המערכת לאוויר בשביל לתת את המענה להורים.

אביעד שוורץ: לגבי הנקודה השנייה, כמו חגי, גם אני לא הכרתי שעשו דבר כזה.

אביעד שוורץ: הבעיה היא שהסבסוד הוא להורים, הוא לא למסגרות.

אביעד שוורץ: אמנם הוא עובר דרך המסגרות אבל הסבסוד הוא להורים, וההורים מתחלפים בין השנים במסגרות ולא בהכרח מה שהיה שנה שעברה הוא מה שיקרה השנה.

אביעד שוורץ: גם ההורה עצמו, יכול להיות שהוא יקבל דרגה יותר גבוהה וגם יכול להיות שהילד שלו כבר מחוץ למסגרת והגיע עכשיו הורה חדש ואנחנו לא יודעים אפילו אם היה לו דרגה, לא היה לו דרגה, למה הוא זכאי.

אביעד שוורץ: אנחנו באמת לא רוצים להגיע למצב שפתאום מצטבר אצלו חוב גדול.

אביעד שוורץ: אנחנו כן נבחן אפשרות, כמו שחגי אמר, לעשות בחינה של הנושא, לראות איך אפשר כן לזרז את הנושא, להקל ואולי להזרים כסף מראש באיזושהי צורה, אבל זה נושא שמועלה עכשיו לראשונה.

יעקב טסלר: אביעד, יש לי קושי בהבנה.

יעקב טסלר: בוא תסביר לי בבקשה מה הוא עונה.

ינון אזולאי: שאלנו אותו למה זה פורסם בחודש שמיני ולא בחודש חמישי, לא קיבלנו תשובה.

ינון אזולאי: שאלנו אותו אם הוא מוכן ללכת למתווה של הורים שהיו, אז הוא אומר לך, אני לא מכיר.

ינון אזולאי: זה תשובות שחגי ענה לנו.

ינון אזולאי: אני אומר לך, זה חונה באוצר, למה?

ינון אזולאי: כי יש פה כסף שצריך להעביר אותו.

ינון אזולאי: הכסף שצריך להעביר אותו, מה אנחנו מבקשים?

ינון אזולאי: מבקשים, תעשה העתק-הדבק.

ינון אזולאי: ההורה לא נעשה יותר עשיר משנה שעברה.

ינון אזולאי: הארגונים מוכנים לקחת על זה אחריות אלא אם כן פתאום תחליט להכניס להם איזה קריטריון עכשיו, סליחה, אבל לדפוק אותם יותר כמו שעכשיו עשית ותענה לנו למה עשיתם את זה, ואת ה-36 כפול 4.3 ולא כפול 4.

ינון אזולאי: אתם הכנסתם עז לשם כדי לדפוק את ההורה, לא משהו אחר, ואל תספרו לי סיפורים כי במצב של קורונה לא עושים את זה.

ינון אזולאי: בשנה רגילה לא עושים את זה, פתאום במצב של קורונה אתם עושים את זה.

ינון אזולאי: אני תיכף אגיע איתך, בינתיים רק תחשוב על התשובה שאתה הולך לתת לי על חודש שישי, למה לא שילמתם בפיצויים.

ינון אזולאי: תשאל את איציק דניאל מה שהיה שם אבל תענה לפחות על שני הדברים האלה.

אביעד שוורץ: לגבי הדבר השני, לא אנחנו הכנסנו את השינויים של השעות.

אביעד שוורץ: זה היה תרגום של שעות שבועיות לחודשיות.

אביעד שוורץ: זה לא שינוי שאנחנו הכנסנו לתוך הנוהל.

יעקב טסלר: אביעד, סליחה שאני מתפרץ ככה.

יעקב טסלר: אנחנו אהבלים, אתה חושב?

יעקב טסלר: מטומטמים?

יעקב טסלר: אתם רוצים אולי להפוך אותנו למטומטמים.

יעקב טסלר: אנחנו לא מטומטמים.

יעקב טסלר: פשוט מאוד 4 ו-4.3.

יעקב טסלר: לא מבין את התירוצים האלה.

פייגי טבק: אז שיורידו את השעות השבועיות, אין בעיה.

פייגי טבק: רוצים לחשב 4.3, אז יהיה 35.

יעקב טסלר: יפה.

יעקב טסלר: אתה רוצה לשכנע את עצמך?

אביעד שוורץ: לא, אני לא רוצה לשכנע את עצמי.

אביעד שוורץ: בשבוע עבודה של חמישה ימים, בחודש בסופו של דבר, אם תעשו ארבעה שבועות כפול 12 ותבדקו כמה ימים יש בשנה, יש פער בין הדברים האלה.

ינון אזולאי: אני מבקש לדעת תשובה אחת, איפה הייתם 20 שנה שדווקא בקורונה אתם רוצים?

ינון אזולאי: את זה תסביר לי.

ינון אזולאי: אתה יודע מה, אתה צודק, זה לא 28 יום, 30 יום.

ינון אזולאי: הכול בסדר.

יעקב טסלר: הם עכשיו רק עלו על הטעות.

ינון אזולאי: מה קרה שפתאום עכשיו אתם רוצים להכביד על ההורים?

ינון אזולאי: אני רוצה לדעת למה 20 שנה לא נגעתם בזה ודווקא בקורונה אתה נוגע בזה.

ינון אזולאי: יש לך תשובה לזה?

חגי פורגס: אני אוכל להתייחס לשאלה הזאת?

חגי פורגס: הנושא הזה, גילינו אותו בחודש אוקטובר 2019.

חגי פורגס: אנחנו רצינו להכניס את השינוי הזה אז ולשכה משפטית לא אישרה לנו כי זה היה כבר בתחילת השנה.

יעקב טסלר: ועכשיו הם אישרו.

חגי פורגס: הם אישרו לעשות את זה באוקטובר 2019.

ינון אזולאי: אבל למה?

ינון אזולאי: יש קורונה.

ינון אזולאי: אתם לא מבינים.

ינון אזולאי: מה קרה לכם?

ינון אזולאי: חגי, 20 שנה אתם לא נמצאים, פתאום אתה נזכר עכשיו לעשות את זה לאנשים?

פייגי טבק: כל חשב שכר מתחיל יודע שעושים 4.3, אז שיורידו ל-35.

ינון אזולאי: היא אומרת פה דבר נכון.

ינון אזולאי: תעשה 4.3 כפול 35, בסדר?

יעקב טסלר: לא כפול 36.

חגי פורגס: זה כבר משהו אחר.

חגי פורגס: אתה אומר, תדרוש שהיקף המשרה יהיה נמוך יותר.

פייגי טבק: לא נכון.

ינון אזולאי: בחודשית הוא לא נמוך יותר.

ינון אזולאי: לפי החשבון שלך אנחנו מגיעים לאותן שעות של מחשבון.

ינון אזולאי: המחשבון צריך להראות בסופו של דבר 144 שעות.

ינון אזולאי: איך שאתה רוצה תחשב את זה.

חגי פורגס: לא, המחשבון צריך להראות 36 שעות שבועיות.

ינון אזולאי: אתה יודע מה, יש לי רעיון בשבילכם.

ינון אזולאי: יש הורים ש-20 שנה שילמו ככה.

ינון אזולאי: תבקשו מהם החזר.

ינון אזולאי: אל תהיו פראיירים.

ינון אזולאי: הרי זה השיטה.

ינון אזולאי: אתה יודע כמה כסף אתה יכול להכניס למדינה?

חגי פורגס: זה מה שאני אומר, לשכה משפטית לא אישרה לנו.

ינון אזולאי: חגי, זה לא תשובה שמתאימה לך.

ינון אזולאי: זה תשובה אוצרית, זה לא תשובה של רווחה.

חגי פורגס: זה לא אומר, עכשיו אנחנו דורשים היקף משרה גבוה יותר.

חגי פורגס: גם זו לא העמדה של האגף.

חגי פורגס: אני לא מבין בזה.

חגי פורגס: רואה חשבון חיצוני אמר לנו, תקשיבו, אתם לא עובדים לפי החוק, הדרישה שלכם היא לא לפי החוק, אתם צריכים לשנות את הדרישה.

חגי פורגס: רצינו לשנות את הדרישה לפני קצת פחות משנה ואמרו לנו, לא, תעשו את זה משנה הבאה.

חגי פורגס: אתה יכול להגיד לי, תתעלם מהדרישה הזאת כי עכשיו קורונה.

חגי פורגס: בסדר, טענה.

חגי פורגס: זו טענה שאפשר להגיד שזה בעצם אומר, תפחיתו דרישה להיקף משרה.

חגי פורגס: זה המשמעות של הדרישה הזאת.

חגי פורגס: הדרישה עצמה לא השתנתה.

חגי פורגס: היקף המשרה נשאר 36 שעות שבועיות.

חגי פורגס: פשוט אנחנו התאמנו אותו לחוק לפי הנחיות של רואה חשבון.

חגי פורגס: אפשר להגיד שבתקופה כזאת אנחנו מחכים עם ההתאמה ל-4.3.

יעקב טסלר: יפה, חגי.

חגי פורגס: צריך להעלות את זה והמשמעות של זה אומר שזה - - -

יעקב טסלר: חייבים.

חגי פורגס: המשמעות היא הפחתה של היקף משרה מינימלית.

ינון אזולאי: המשמעות היא שמשאירים את זה על אותו היקף משרה של שנה שעברה.

אביעד שוורץ: אם תספרו ימי עבודה בחודש, תגיעו לסדר גודל של 22 ימי עבודה בחודש, בשבוע של חמישה ימים.

ינון אזולאי: איפה הייתם 20 שנה שדווקא בקורונה קפץ לכם ימי העבודה?

פייגי טבק: הם היו בחל"ת אז היה לכם זמן לחשוב.

ינון אזולאי: עזוב, זו לא תשובה.

אביעד שוורץ: זה שינוי סמנטי, זה לא שינוי מהותי.

ינון אזולאי: זה לא מהותי לך, זה מהותי להורה.

אביעד שוורץ: תפתחו רגע יומן ותספרו כמה ימי עבודה יש בחודש.

אביעד שוורץ: תחלקו את זה ב-4.3 - - -

ינון אזולאי: אנחנו יודעים כמה ימי עבודה יש בחודש אבל איפה הייתם 20 שנה שדווקא עכשיו החלטתם על זה?

ינון אזולאי: זו השאלה.

ינון אזולאי: אתה רוצה לתקן?

ינון אזולאי: אל תתקן את זה בשנה כזאת.

ינון אזולאי: אל תרע על ההורה בשנה כזאת.

יעקב טסלר: חבר הכנסת אזולאי, אני לא חושב שאני צריך פה לסכם את המשפט.

יעקב טסלר: אתה שומע את זה לבד.

יעקב טסלר: מה שהיה הוא שיהיה.

יעקב טסלר: רוצים לשנות?

יעקב טסלר: לא בתקופה הנוכחית.

יעקב טסלר: לא יכול להיות במצב שמתמודדים עם כל הקשיים, צריכים להוסיף את זה גם.

יעקב טסלר: אני רוצה בבקשה לפנות ליועצת המשפטית.

יעקב טסלר: ורד, בבקשה.

ורד קירו-זילברמן: אני פשוט מנסה להבין את השינוי שאתם אומרים שחל או שפשוט לא עודכנתם קודם.

ורד קירו-זילברמן: תעזור לי לעשות את החישוב.

ורד קירו-זילברמן: הדבר האחרון שהיה זה צו הרחבה שהוריד את שעות העבודה במשק, השבועיות, ל-42 שעות.

ורד קירו-זילברמן: אני צריכה לבדוק את הדבר הזה אבל בוא תסביר לי איך החישוב שלכם הולם ל-42 שעות ככל שהדבר הזה חל על אותם גופים?

חגי פורגס: זו שאלה של חשבונאות של חשבות שכר, נקרא לזה כך.

חגי פורגס: יש לנו רואה חשבון חיצוני שנותן לנו שירותים מקצועיים כאלה והוא אמר לנו, תקשיבו, אתם לא פועלים לפי החוק.

חגי פורגס: אני לא יודע, יכול להיות שחוות הדעת שלו לא נכונה.

חגי פורגס: אפשר לבדוק את זה שוב.

יעקב טסלר: אתה רשמת את כל הדברים שאתה צריך לבדוק, חגי?

חגי פורגס: כן, כן, עד עכשיו ספרתי שלושה נושאים: אחד, זה העניין של המקדמות שדיברתם, שניים, זה עניין של לא לתקן את זה השנה, והשלישי זה חוות הדעת - - -

יעקב טסלר: חגי, אני דורש את חוות הדעת.

חגי פורגס: אין בעיה.

חגי פורגס: רואה חשבון כתב לי מייל.

יעקב טסלר: יפה.

יעקב טסלר: אני רוצה לראות מה שהוא כתב לך.

יעקב טסלר: אני רוצה לראות איך הוא חישב את זה.

יעקב טסלר: אני רוצה שאצלנו פה במשפטי יעברו על זה.

יעקב טסלר: יכול להיות כמו שאתה אומר, שהוא טעה.

חגי פורגס: אני יכול לבקש שיבדקו את זה שוב.

חגי פורגס: אני לא חשב שכר, אני לא מבין בזה.

חגי פורגס: רואה חשבון אמר לי שזה מה שצריך לעשות לפני שנה, אז זה מה שעשינו.

חגי פורגס: אפשר להתווכח על זה מקצועית.

חגי פורגס: אין לי שום בעיה כמובן.

ורד קירו-זילברמן: חגי, האוצר קיבל את זה ככה?

ורד קירו-זילברמן: לא היה על זה תחשיב?

ורד קירו-זילברמן: זה לא עבר בקרה?

יעקב טסלר: חוות דעת של רואה חשבון.

חגי פורגס: זה לא קשור לאוצר.

חגי פורגס: האוצר מאשר את מבחני התמיכה.

חגי פורגס: מבחני התמיכה מדברים ב-36 שעות שבועיות.

חגי פורגס: אם מישהו מביא לי תלוש עם שעות חודשיות, אני צריך לתרגם את זה לשעות חודשיות.

חגי פורגס: אני יכול לבוא בדין ודברים עם האוצר מה דעתם על זה, אבל אני חושב שזה שאלה חשבונאית ורואה החשבון שלנו, זה מה שהוא קבע.

חגי פורגס: זה גם פה את חשבות המשרד, וחשבות המשרד גם כן הסכימה כמובן לעשות את זה, ורצינו לעשות את זה בשנה שעברה.

יעקב טסלר: לא חשבתי לרגע שלא יסכימו.

יעקב טסלר: אני מבקש בבקשה להעביר את חוות הדעת.

ינון אזולאי: אנחנו סתם בורחים.

יעקב טסלר: לא בורח לשום מקום.

ינון אזולאי: גם אם כן, לא עושים את זה השנה.

פייגי טבק: אני מבינה את התחשיב אבל תוריד, שהסך הכול יהיה אותו דבר.

פייגי טבק: כל חשב שכר מתחיל יודע ש-4.3 עושים, אז תוריד את השעות השבועיות.

ינון אזולאי: חד וחלק.

יעקב טסלר: אוקיי.

יעקב טסלר: תשלח לי בבקשה את חוות הדעת שלו וכמובן הדרישה שלנו חד משמעית.

יעקב טסלר: יכול להיות שזה נכון, בבקשה להתאזר טיפה בסבלנות, לבוא ולהתחשב, משנה הבאה.

יעקב טסלר: אני רוצה בבקשה לחזור לאביעד.

יעקב טסלר: מה אתה אומר לגבי מה שהחברים הציעו פה, לתת את הסבסוד לאלה שרשומים במערכת עד שמקבלים את הדרגות?

יעקב טסלר: אנחנו לא מבקשים כסף חדש מהאוצר.

יעקב טסלר: אתם תמריצו ברווחה שהם יזדרזו ויעשו את הכול הכי מהר שאפשר ותקבלו חזרה.

אביעד שוורץ: כמו שאמרתי מקודם, זו הצעה שאנחנו נבחן איך לעשות אותה.

אביעד שוורץ: אנחנו בקשר עם מעונות היום המפוקחים לטובת הצרכים שנדרשים להם בפרט בתקופת הקורונה.

אביעד שוורץ: אנחנו נבחן בכובד ראש ובמלוא הרצינות את ההצעה ואם יש אפשרות כן לקדם ולעזור על מנת להקל פה.

אביעד שוורץ: אנחנו נעשה את הבדיקה.

יעקב טסלר: כמה זמן זה הבדיקה?

אביעד שוורץ: חגי גם צריך לעשות את הבדיקה בכל המישורים.

אביעד שוורץ: אני מעריך שתוך שבועיים.

ינון אזולאי: שבועיים זה הרבה.

ינון אזולאי: שבועיים, אתה תפתח כבר את תחילת שנה.

יעקב טסלר: להזכירך שב-1 בספטמבר פותחים את השנה.

פייגי טבק: ב-21.8.

יעקב טסלר: צודקת.

אביעד שוורץ: עד ה-16 באוגוסט, שבועיים לפני פתיחת השנה.

יעקב טסלר: אוקיי, רשמנו.

יעקב טסלר: כמובן אני רוצה גם שתתייחס, אני כרגע אמרתי לגבי הילדים שממשיכים, שהיו כבר רשומים במעון.

ינון אזולאי: או שיש להם אחים ויצאו ועכשיו נכנסים - - -

יעקב טסלר: גם נכון, ופתרון לחדשים.

ינון אזולאי: יש לי שאלה אליו.

ינון אזולאי: גב' טבק העלתה את הנושא של חודש שישי שלא שולם.

ינון אזולאי: בפיצויים שהיה אמור להיות למעונות היה חלק מהפיצוי שהמרכיב שלו היה חודש שישי.

ינון אזולאי: היה חלק במרץ על חצי מרץ.

יעקב טסלר: שמענו את זה גם מנעמת.

ינון אזולאי: בחודש אפריל היה בהבנה שלא יהיה.

ינון אזולאי: על חודש מאי נתנו 600 או 700.

ינון אזולאי: ביוני פתאום הפסקתם לתת להם למרות שבחוזה הם חתמו שהם לא יוכלו לבקש ממקום אחר בתנאי שאתם נותנים להם את ה-600 שקל האלה.

ינון אזולאי: מה שיצא, שביוני הודעתם להם באופן חד-צדדי כמובן שאתם מפרים את ההסכם ולא נותנים להם כי חזרו לשגרה.

ינון אזולאי: הרי לא חזרו לשגרה בפועל.

ינון אזולאי: מעונות יום נסגרו, מטפלות נכנסו לבידוד, ילדים נכנסו לבידוד, משפחות שלמות, ואתם בעצם לקחתם חד-צדדי.

ינון אזולאי: לכם מותר להפר הסכם, להם אסור להפר הסכם, ובהסכם שהפרתם לא נתתם להם את הפיצוי.

ינון אזולאי: הודעתם להם שאתם לא מפצים אותם.

ינון אזולאי: יש לך תשובה על זה?

אביעד שוורץ: הנושא הזה כבר נידון.

אביעד שוורץ: גם הסכום שניתן לחודש חופשה, ניתן בהתאם להערכת העלות שנדרש ממעונות היום כעבודה בקפסולות קטנות כמו שהיה המתווה כשמעונות היום נפתחו מחדש בחודש מאי.

אביעד שוורץ: חשוב לציין שבחודש מאי עצמו המתווה הזה פעל למשך שבוע והתשלום עדיין ניתן על מלוא החודש למרות שזה ניתן רק לשבוע אחד, בנוסף לזה שכמו שהסבסוד בגין הילדים ניתן גם עבור כל החודש, ועל חודש יוני בו כבר המעונות פעלו ללא קפסולות אלא בצורה מלאה, לא ניתן המענה כי באמת לא לשמו הוא נוצר.

אביעד שוורץ: מחודש מאי עצמו הפיצוי בעצם היווה פיצוי מוגדל ביחס למה שהיה נדרש בנוסף לזה שגם ניתן פיצוי אחורה על כל התקופה של הסגירה.

ינון אזולאי: כן, גם הפיצוי היה פיצוי שניסו להגיע לאיזושהי פשרה.

ינון אזולאי: הוא לא בדיוק ריצה את כולם.

ינון אזולאי: עזוב, זה עוד עניין אבל לא חשוב.

ינון אזולאי: הגעתם לפשרה, זה לא מעניין אותי.

ינון אזולאי: הקורונה הייתה פה בחודש שישי והיא קיימת פה היום ויש ילדים שהיו בבידוד ויש מטפלות שהיו בבידוד.

ינון אזולאי: אמרתי מראש שאשתי היא מנהלת מעון ואני אומר לך שאני מכיר כיתות מעון שנסגרו, ילדים לא הגיעו.

ינון אזולאי: אתה לא יכול להגיד לי שלא היה קורונה פה ושחזרו לשגרה.

ינון אזולאי: השגרה היא שגרת קורונה ולכן הפיצוי היה צריך להמשיך להיות להם על פי הילדים שלא היו.

אביעד שוורץ: המתווה של הפיצוי כמו שהוא, הוא חושב בהינתן מצב מסוים שהמצב הזה לא היה מחודש יוני.

אביעד שוורץ: הוא היה למשך שבוע אחד בלבד בחודש מאי.

אביעד שוורץ: הוא חושב בהינתן זה שצריך באמת יותר מטפלות ביחס למספר הילדים וכל הדברים שנעשה ביחד בדיון עם מעונות היום.

אביעד שוורץ: הסכום עצמו ככה חושב.

אביעד שוורץ: הוא חושב על בסיס חודש כשבפועל הוא פעל ככה למשך שבוע, זאת אומרת שגם בחודש מאי ניתן פיצוי שהוא מוגדל ביחס למה שלכאורה עלה מהחישובים, ובחודש יוני שבכלל המעונות לא פעלו בצורה הזאת, אין הגיון לתת את המענק הזה כמו שהוא, את ה-600 שקלים עבור כל ילד.

פייגי טבק: אתם אלה שהחלטתם להפסיק את המתווה של הקפסולות לאחר שבוע.

פייגי טבק: אנחנו בשטח אכלנו גיהינום מהמתווה הזה.

פייגי טבק: נערכנו לשבוע אחד ופתאום מהיום למחר הפסיקו אותו.

פייגי טבק: אנחנו לא רצינו להפסיק אותו.

פייגי טבק: החזרתם אותנו לפעילות מלאה, אזורים אדומים, לא אזורים אדומים.

פייגי טבק: אני אומרת לך, עברנו שואה.

פייגי טבק: כל הזמן היינו צריכים לשלם לעובדות שהן בבידוד, להחזיר כסף להורים.

פייגי טבק: אצלנו לא רק שהיה קפסולות, היה יותר גרוע מקפסולות, אז אני לא מבינה מה התחשיב פה.

פייגי טבק: זה לא תשובה מה שאתה נותן.

אביעד שוורץ: אנחנו עשינו ישיבה, הסתכלנו על כלל מערכת מעונות היום ושם זה היה המצב.

פייגי טבק: אבל יש דינמיקה בשטח.

ינון אזולאי: איזה מענה נתתם לערים אדומות ולכיתות שנסגרו?

אביעד שוורץ: לגבי אזורים אדומים, באמת להמשיך את המתווה היחסי באותה מידה.

אביעד שוורץ: במידה שיש אזור אדום ופעילות המעון מצטמצמת לאור ההגבלות של הממשלה, שכן יינתן מענה בדומה למתווה הקודם ביחס לפרק הזמן שבו מוטלות המגבלות.

אביעד שוורץ: זה כן מתווה שאנחנו דיברנו עליו אבל בכלל המערכת זה לא המצב.

אביעד שוורץ: בכל מקרה גם במידה שילדים מקפידים להגיע או לתקופה מסוימת או הפעילות נסגרת, מוסכם עם מעונות היום שהסבסוד ימשיך להגיע למרות שאין פעילות.

אביעד שוורץ: עבור אותם ילדים הסבסוד ימשיך להגיע למעונות היום לשנת הלימודים שהייתה.

ינון אזולאי: שלא תחשוב שהתשובה מקובלת.

ינון אזולאי: זה לא תשובה, זה מריחה, אבל אני אגיד לך האמת, אני לא מתאכזב כי אין ציפייה.

ינון אזולאי: מהאוצר אין ציפיות.

ינון אזולאי: אני אומר לך את האמת, אני הייתי במתווה הזה.

ינון אזולאי: אני ליוויתי אותו עוד כשזה היה בוועדת העבודה והרווחה הזמנית.

ינון אזולאי: הפתרון היה פתרון אחר.

ינון אזולאי: אם תשים לב, היו ערים אדומות שלא נתתם עליהן את הדעת, ועל הסיפור של המעונות שנסגרו, כיתות שלמות לשבועיים.

ינון אזולאי: אני מכבד אותך ואל תענה.

יעקב טסלר: ינון, אני מצטרף.

יעקב טסלר: אין צורך כרגע בתשובות.

יעקב טסלר: חגי, עד תחילת שנת הלימודים, כמה אחוזים אתם קובעים את הדרגות?

יעקב טסלר: הגישו 1,000, 2,000, כמה אתם מצליחים?

חגי פורגס: בשנה רגילה אנחנו מגיעים לשנת הלימודים עם בערך 80% מההורים עם דרגות.

חגי פורגס: מן הסתם האחוזים יהיו נמוכים יותר.

חגי פורגס: קשה לי לנבא עכשיו איך זה יהיה כי מן הסתם עכשיו יש 'פיק' ולחץ מאוד מאוד גדול.

חגי פורגס: אני מקווה שהשינויים שעשינו יזרזו את הקצב ונישאר באחוזים מאוד גבוהים.

חגי פורגס: אני מזכיר שבכל מקרה הסבסוד מועבר בתחילת חודש אוקטובר ואני מאוד מקווה שאנחנו בחודשיים האלה נעשה את כל המאמצים כדי שנחזור לאותם עשרות אחוזים שיקבלו דרגה כבר בחודש הראשון.

חגי פורגס: קשה לי לנבא את זה כי זה תלוי במספר ההורים, תלוי בסטטוס שלהם, תלוי בכמה מסמכים הם צריכים להגיש, מי עצמאי, מי לא עצמאי.

חגי פורגס: קשה לי להגיד עכשיו מראש הערכה.

חגי פורגס: אנחנו כמובן נעקוב אחרי זה ברמה מאוד דחופה, יומית אפילו של הקצבים, ואנחנו נהיה עם אצבע על הדופק ואם נראה שהמוקד צריך סיוע, אז אנחנו - - -

יעקב טסלר: חגי, הזכרת כרגע את המוקד.

יעקב טסלר: על זה רציתי לשאול קודם.

יעקב טסלר: כמה מוקדנים יש לכם במוקד?

חגי פורגס: בשעות העומס שזה יהיה עכשיו, 200.

יעקב טסלר: זה עונה על הדרישות?

פייגי טבק: זה לא קשור למוקדנים, זה קשור למערכת.

יעקב טסלר: זה לא הנושא, זה במאמר מוסגר.

ינון אזולאי: אני אומר לך שהם לא מרוצים - - -

פייגי טבק: אמיר בעצמו אמר את זה.

ינון אזולאי: הם לא מרוצים מזה והוא עושה את הכול בשביל לקחת את זה משם, אני חושב ככה.

ינון אזולאי: כשאתה רואה את אי-שביעות הרצון שלהם, ואני מכיר את העבודה של אמיר ואנחנו רואים את השינוי שהוא עשה, אני בטוח שזה אחד הדברים שהוא הולך על זה עד הסוף בשביל לשנות את זה, כי באמת הוא עשה דברים טובים ואני חייב לפרגן פה על הדברים הטובים שנעשו שנתיים האחרונות.

ינון אזולאי: זה לא מספיק אבל אנחנו בדרך הנכונה.

יעקב טסלר: לתשומת ליבך, חגי, אתה מכיר את המבחן על טבלאות שעות עבודה.

יעקב טסלר: האוכלוסייה הערבית, על פי החלטת ממשלה, אתה זוכר כמה מחשבים להם?

יעקב טסלר: 36? 42?

חגי פורגס: יש החלטת ממשלה 4193 שאומרת שבאוכלוסייה הערבית יראו 24 שעות כ-36 שעות.

יעקב טסלר: יפה.

חגי פורגס: זה נקרא אצלנו קנס.

חגי פורגס: זה מונח שאני שונא להגיד אותו אבל ככה זה מופיע.

חגי פורגס: משרה מלאה היא 36 שעות וככל שהאימא עובדת פחות, היא נקנסת בדרגות, זאת אומרת הסבסוד יורד, אבל אוכלוסייה ערבית, אם היא עובדת 24 שעות זה נחשב כאילו היא עובדת 36 שעות, וזה כמו שאמרתי, החלטת ממשלה.

יעקב טסלר: אפשר ב-36 שעות לשים ב-4, זאת אומרת יש את המצב הזה.

יעקב טסלר: זה לא שזה לא קיים ולא שזה לא נעשה.

יעקב טסלר: לא שיש לנו בעיה שהם קיבלו את זה.

יעקב טסלר: בשמחה.

ינון אזולאי: זה גם עכשיו 24 כפול 4.3.

יעקב טסלר: בדיוק.

ינון אזולאי: אתה מבין שזה מכסה להם.

יעקב טסלר: אוקיי, אנחנו חייבים לסיים.

יעקב טסלר: משפט לפני סיום, ינון?

ינון אזולאי: אני חושב שצריך להעמיד לוחות זמנים של התשובות ולא שבועיים כמו שאמרו באוצר.

ינון אזולאי: לוחות הזמנים צריכים להיות קצרים.

ינון אזולאי: תשובה כזאת צריך להביא בתוך יומיים.

ינון אזולאי: ההורים צריכים לדעת איפה הם עומדים.

ינון אזולאי: אין יותר מיומיים.

ינון אזולאי: אחר כך יגידו, הפגרה, אחר כך זה פגרת אולי בחירות, אני לא יודע.

ינון אזולאי: אנחנו כולנו לא יודעים לאן זה הולך, תקציב, לא תקציב.

יעקב טסלר: אף אחד לא יודע.

ינון אזולאי: אבל חייבים לדעת עכשיו את התשובות ואת הזמנים ולקיים דיון לדעת איפה אנחנו עומדים בעוד שבועיים-שלושה.

יעקב טסלר: אוקיי.

יעקב טסלר: חגי, אני רוצה לסכם כך.

יעקב טסלר: אין ספק שהאיחור המשמעותי בפתיחת המערכת, לא נכנס, מי אשם, מה אשם.

יעקב טסלר: לא מחפשים אשמים.

יעקב טסלר: יש השם אחד בשמיים.

יעקב טסלר: אין ספק שזה גורם כמו ששמענו פה מכולם, כאוס אצל ההורים.

יעקב טסלר: אין להם את האפשרות, אין להם את היכולות, לכן אני דורש לבדוק את ההצעות, מה שהעלו פה קודם ולתת את התשובות המיידיות כמו שחברי, חבר הכנסת אזולאי אמר כעת.

יעקב טסלר: זה לא דברים שיש לנו זמן לחכות שבוע, שבועיים, שלושה.

יעקב טסלר: אנחנו בפתיחת שנת הלימודים.

יעקב טסלר: שניים, לגבי פרסום טבלת המחירים.

יעקב טסלר: מתי זה הולך לקרות?

חגי פורגס: פרסום טבלת המחירים היא אחרי שמפורסם התעריף המפוקח.

חגי פורגס: כל שנה זה בחצי השני של אוגוסט.

חגי פורגס: אנחנו עשינו עבודה עם ועדת המחירים לקצר את התקופה הזאת.

חגי פורגס: המפקח על המחירים מפרסם את התעריף הסופי ברשומות ואנחנו גוזרים מזה טבלה, מעבירים לאישור משרד האוצר.

חגי פורגס: הוא מאשר, לא מאשר, עושים תיקונים איפה שצריך ומפרסמים.

חגי פורגס: כל שנה זה יהיה בחצי השני של אוגוסט.

חגי פורגס: אני מקווה שאנחנו נעשה את זה עד אמצע אוגוסט.

חגי פורגס: זה תלוי בהודעה של המפקח על המחירים ואחר כך באישור של משרד האוצר של הטבלה.

יעקב טסלר: אוקיי.

יעקב טסלר: אני אשמח מאוד אם תיתן דיווח לוועדה.

יעקב טסלר: מה שדרשתי קודם, את חוות הדעת של רואה החשבון, נשמח לקבל.

יעקב טסלר: אני חושב לקיים דיון נוסף.

יעקב טסלר: מה אתם אומרים?

ינון אזולאי: כן, אבל את הסיפור של העתק-הדבק משנה שעברה, צריך עד יום ראשון שיהיו תשובות.

פייגי טבק: גם לגבי השעות.

יעקב טסלר: כן.

ינון אזולאי: שני הדברים.

יעקב טסלר: חגי, היום יום רביעי.

יעקב טסלר: ביום ראשון, "גג" יום שני לקבל תשובות על שני הדברים, לגבי הסבסוד ולגבי השעות.

יעקב טסלר: תודה רבה, הישיבה נעולה.